16 nafar qizga Zulfiya nomidagi Davlat mukofoti topshirildi

2014-yil 3-mart kuni O’zbekiston Respublikasi Prezidenti Islom Karimov “Zulfiya nomidagi Davlat mukofoti bilan taqdirlash to‘g‘risida”gi Qarorga imzo chekdi. Qarorning rasmiy matni O‘zA saytida e’lon qilindi. Bu haqda huquqshunos Xushnudbek Xudayberdiyev o‘z saytida xabar berdi.

Prezident qarorida ta’kidlanishicha, mazkur qaror “yurtimizda mo‘tabar ayol zotiga munosib hurmat-ehtirom ko‘rsatish, ularning ijtimoiy hayotimizdagi o‘rni va nufuzini oshirish, barkamol xotin-qizlar avlodini voyaga yetkazish maqsadida hamda O‘zbekiston Respublikasi Prezidentining 1999-yil 10-iyunda qabul qilingan ‘Zulfiya nomidagi Davlat mukofotini ta’sis etish bo‘yicha takliflarni qo‘llab-quvvatlash to‘g‘risida’gi farmoniga muvofiq qabul qilingan nizomga asoslangan”.
Zulfiya nomidagi Davlat mukofoti bo‘yicha ko‘zda tutilgan 14 ta mukofot o‘rniga 2014-yil uchun istisno tariqasida 16 ta mukofot beriladigan bo‘ldi.

Mazkur yilda Surxondaryo hamda Xorazm viloyatlaridan istisno tarzda ikki nafar qiz mukofot bilan taqdirlangan.
Prezident Qaroriga ko‘ra, Zulfiya nomidagi Davlat mukofoti bilan taqdirlanganlarga 8-mart – Xalqaro xotin-qizlar bayramiga bag‘ishlab o‘tkaziladigan tantanalarda sovrindorlik diplomlari va ko‘krak nishonlari topshiriladi.
Shuningdek, Zulfiya nomidagi Davlat mukofoti sovrindorlarining har biriga eng kam oylik ish haqining 50 baravari miqdorida pul mukofoti beriladi (4 mln 805 ming 250 so‘m).
Eslatib o‘tamiz, Zulfiya nomidagi Davlat mukofoti 1999-yil 10-iyunda ta’sis etilgan bo‘lib, har yili an’anaviy tarzda maktab, litsey, kollej va oliy o‘quv yurtlarida a’lo xulqi, o‘qishdagi muvaffaqiyatlari, ijtimoiy faolligi bilan alohida iste’dodini namoyon qilib ta’lim olayotgan, istiqlol g‘oyalarini amalga oshirish yo‘lida astoydil mehnat qilayotgan iqtidorli qizlarga adabiyot, madaniyat, san’at, fan, ta’lim sohalaridagi hamda jamoatchilik faoliyatidagi alohida yutuqlari uchun beriladi.

Zulfiya nomidagi Davlat mukofoti sohibalari bo‘lgan maktab, litsey, kollej o‘quvchilari tanlagan yo‘nalishlari bo‘yicha oliy o‘quv yurtlariga kirish imtihonlarisiz qabul qilinadilar.
Davlat mukofoti dastlab 25 yoshgacha bo‘lgan qizlarga berilishi nazarda tutilgan bo‘lsa, 2006 yildan boshlab 14 yoshdan 22 yoshgacha bo‘lgan qizlarga berilishi belgilab qo‘yilgan.
O‘zbekiston Respublikasining Zulfiya nomidagi Davlat mukofoti takroran berilmaydi.